钦定古今图书集成/明伦汇编/官常典/第506卷 > 李继宣
## 钦定古今图书集成/明伦汇编/官常典/第506卷 > 李继宣

按《宋史》本传：“继宣，开封浚仪人。乾德中，补右班殿直，
令与御带更直，裁十七岁，命往陕州捕虎，杀二十馀，
生致二虎、一豹以献。太平兴国初，掌南作坊使，改供奉官，出为邠、宁、庆三州巡检都监。继宣本名继隆，与
明德皇后兄同姓名，至是，太宗为改焉。五年，召还，承
受定州路奏事，奉诏修长城口、平塞、威卤、静戎军、保”
州，又领兵入敌境，获老幼千馀、牛畜数百。又率兵捍
契丹于乾宁泥姑海口。契丹寇静戎军，从崔彦进过
拒马河接战，自午至申，大败之。又为贝州监军。雍熙
三年，曹彬北征，继宣从先锋李继隆至方城，力战三
日，大军继至，遂克固州。进壁涿州东，又与敌斗，乘胜
攻北门，克之。日领轻骑渡涿河，觇敌势，又将五千骑
援米信，因率劲骑追至新城北，大败之，斩其酋贺恩
相公，继宣亦中流矢。大军还雄州取刍粮，遇契丹新
城，疾战至暮，继宣中十创，剑及兜鍪。明日复战，继隆
为敌所邀，继宣以所部拔之。且战且行，夺涿河，数日，
乃至涿州。及弃州保岐沟关，又战拒马上，追奔至孤
山，契丹乃引去。留屯满城，俄还贝州。召入，以功超授
崇仪使，代王继恩为易州驻泊都监，赐钱五十万、白
金五百两。又领骑兵五千戍北平，押大阵东偏，受田
重进节度，屯长城口。敌至大沟，继宣进满城。敌至定
州，夺唐河桥，重进召继宣洎田绍斌赴援，绍斌为敌
所败，继宣独按部转斗入定州。敌兵北去，重进命将
五千骑蹑其后，抵拒马河。及敌据杨畽，继宣竟掩击
之，遂焚庐舍而遁。雍熙四年，为高阳关行营都监。端
拱初，契丹骑至瀛镇，继宣率步骑万人入敌境扺胜
务，焚聚落，获生口，契丹乃引还。时易州候骑不至，继
宣于易州平塞军、长城口、威卤、静戎、顺安军至高阳，
为望橹七所，举烽以候警急。二年，为镇、定、高阳关三
路排阵都监，押大阵西偏。与李继隆部刍粮抵威卤，
还度徐河，为敌追袭，继宣驻军与斗，杀获甚众。又领
骑二千败契丹于保州西射城，追薄西山，有诏褒美。
淳化三年，徙知保州，又转庄宅使。筑关城，浚外濠，葺
营舍千五百区，造船二百艘，入鸡距泉以运粮，人咸
便之。数月，徙定州行营都监，戍深州，改高阳关行营
都监，课军中劲弩，为入阵之备。五年，领高州刺史。会
契丹泛海劫千乘县，继宣请于海口置砦以御之。至
道三年，迁北作坊使，俄召还，加南作坊使，出为镇州
行营钤辖。契丹寇定州，命主无地分马。敌至怀德桥，
继宣领兵三千掩袭之，至则契丹已坏桥，继宣横木
而度，追奔五十馀里。契丹焚镇州中渡、常山二桥，继
宣领兵趣之。契丹保丰隆山砦，继宣伐木治常山桥。
契丹闻之大惧，拔砦遁走。继宣锐于追袭，傅潜为部
署，继宣诣潜请行，颇为所抑。及召潜属吏，诏继宣与
高琼同主军事。逐敌，越拒马河，复为镇州钤辖，受诏
按视缘边城砦，权知威卤军。敌骑至城下，屡出兵设
伏，斩获甚众，俄还镇州。咸平四年，拜西上阁门使，领
康州刺史，为前阵钤辖，与秦翰、杨延昭、杨嗣分屯静
戎、威卤。敌至，会师于威卤。延昭、嗣轻骑先赴羊山，继
宣与翰分左右队，各整所部，翰全军亦往。继宣留壁
赤卤，止以二骑继进。至则延昭、嗣适为敌所乘，继宣
即召赤卤之师，与翰师合势大战，敌走上羊山。继宣
逐之，环山麓至其阴，继宣马连中矢毙，凡三易骑，进
至牟山谷，大克捷。延昭、嗣翰之师，初顿赤卤，既而退
保威卤。继宣以所部独与敌角，薄暮始至威卤。诏书
称奖，特加检校官及食邑。明年，徙定州钤辖，捍契丹
于唐河。会缘边都巡检使杨延昭、杨嗣御敌师败，诏
继宣与内殿崇班王汀代之。望都之败，敌骑剽郡县，
继宣壁徐河，契丹数十队薄威卤。威卤，魏能与战，走
之。久而继宣始至，又寇静戎，汀请分兵自将袭契丹，
继宣拒之。虽日出游骑侦敌势屡徙砦，而未尝出战，
为能、汀所发。召还，令枢密院问状，降为如京副使。景
德初，加如京使、镇州钤辖。契丹乘秋来攻，时桑赞病
足，郑诚赴定州，继宣独主镇州全师，历屯邢、赵。及与
契丹和，命为高阳关钤辖。契丹平，复为西上阁门使，
领康州刺史。三年，兼知瀛州。继宣罕识字，上以河间
郡事繁，虑狱讼有枉，命高继勋代之，止为钤辖。大中
祥符初，徙镇、定两路钤辖，进秩东上阁门使。召还，改
郓州部署，加四方馆使。以疾，授西京水南都巡检使，
每夕罕巡警，为留司所举。特诏增巡检一员，专主夜
巡。六年，疾甚，求至京师寻医，卒，年六十四。